ประชาชนจำนวนมากทยอยเข้ารับบริการฉีดวัคซีนเข็มกระตุ้นที่ศูนย์ฉีดวัคซีนสถานีกลางบางซื่อกันอย่างต่อเนื่อง
บรรยากาศการฉีดวัคซีนที่ศูนย์ฉีดวัคซีนสถานีกลางบางซื่อ บริเวณทางเข้าประตู 2 ในช่วงบ่ายนี้ยังคงมีประชาชนที่มารอเข้ารับบริการเป็นจำนวนมาก และทยอยเข้ารับบริการอย่างต่อเนื่องจนถึงขณะนี้ เนื่องจากสถานการณ์การแพร่ระบาดของโรคโควิด-19 ที่ยังมีเพิ่มมากขึ้นเรื่อยๆ จึงทำให้ประชาชนส่วนใหญ่ตื่นตัวและเข้ารับการฉีดวัคซีนเข็มกระตุ้นเพื่อเพิ่มภูมิคุ้มกัน โดยประชาชนส่วนใหญ่เดินทางมารับบริการด้วยตนเองและมีประชาชนที่ได้ลงทะเบียนมาล่วงหน้าและมาตรงตามนัดหมายจึงแนะนำให้ประชาชนที่ต้องการเข้ารับบริการฉีดวัคซีนที่สถานีกลางบางซื่อให้ลงทะเบียนมาก่อน เพื่อลดความแออัดของการต่อคิวเข้ารับบริการ ทั้งนี้ ประชาชนยังสามารถเดินทางเพื่อเข้ารับบริการฉีดวัคซีนได้ที่สถานีกลางบางซื่อได้ทุกวันตั้งแต่เวลา 09.00 น.-16.00 น.